นายกรัฐมนตรี ยืนยัน ให้การรักษาพยาบาลเป็นบริการควบคุม เพื่อสร้างความเป็นธรรมให้ทุกฝ่าย เน้นกำหนดค่ารักษาพยาบาลที่เหมาะสม
นายกรัฐมนตรี ยืนยัน ให้การรักษาพยาบาลเป็นบริการควบคุม เพื่อสร้างความเป็นธรรมให้ทุกฝ่าย เน้นกำหนดค่ารักษาพยาบาลที่เหมาะสมพลเอก ประยุทธ์ จันทร์โอชา นายกรัฐมนตรี ยืนยันว่าการที่คณะรัฐมนตรี มีมติเห็นชอบให้บริการทางการแพทย์ ยาและเวชภัณฑ์ เป็นสินค้าและบริการควบคุมนั้น เป็นการดำเนินการตามกฏหมายที่ควบคุมเรื่องนี้ ซึ่งกำหนดว่าต้องพิจารณาปรับปรุงทุก 2 ปี โดยมีคณะอนุกรรมการที่ประกอบด้วยทุกภาคส่วนร่วมกำหนดมาตรการต่างๆ ด้วย โดยเป็นการดูแลทั้งผู้ให้และผู้รับบริการ เน้นการกำหนดมาตรการที่เหมาะสม โดยเฉพาะการกำหนดราคาที่โปร่งใส ไม่ใช่การเข้าไปควบคุมราคาทั้งหมด พร้อมย้ำว่าสิ่งที่ต้องดำเนินการให้ได้อย่างเป็นรูปธรรมตามพระราชบัญญัติ คือทุกสถานพยาบาลต้องมีการติดป้ายประกาศค่ารักษาพยาบาลที่ชัดเจน ที่ทำให้ผู้ป่วยสามารถตรวจสอบราคาค่าบริการทุกอย่าง รวมถึงสิทธิต่างๆ ที่ควรได้รับอย่างชัดเจน ก่อนเข้ารับบริการ ทั้งนี้หากพบว่าสถานพยาบาลใดไม่ปฏิบัติตาม หรือประชาชนรู้สึกว่าไม่ได้รับความเป็นธรรมจากการใช้บริการ ก็สามารถร้องเรียนมาตามช่องทางได้นายกรัฐมนตรี ย้ำว่าอย่าขยายความในเรื่องดังกล่าวจนเกิดความเข้าใจผิด เพราะรัฐบาลทำทุกอย่างให้โปร่งใสเป็นธรรม จึงขออย่าเคลื่อนไหว เพื่อไม่ให้กระทบต่อความเข้าใจอันดีระหว่างสถานพยาบาลและประชาชน รวมถึงภาพพจน์การเป็นผู้นำด้านการรักษาพยาบาลของไทย